फूल-पौधे बग़ीचे की ख़ूबसूरती बढ़ाते हैं, लेकिन पर्यावरण को लाभ पहुंचाने में पेड़ों का योगदान कहीं ज्यादा होता है।
क्या आपने अपने बग़ीचे में प्रकृति को संवारने वाले पेड़ लगाए हैं? शायद इस पहलू पर पहले विचार न किया हो, क्योंकि हम यही मानते हैं कि हर तरह की हरियाली प्रकृति के लिए अच्छी ही है। लेकिन यह जानना भी जरूरी है कि छोटे पौधों के मुक़ाबले बड़े पेड़ अधिक लाभ पहुंचाते हंै। इसका सीधा-सा नियम है, जो पेड़ जितना विशाल होगा, वह उतनी ही ज्यादा कार्बन डायऑक्साइड अवशोषित कर भरपूर ऑक्सीजन उत्सर्जित करेगा।
कहां, कौन-सा पेड़?
वायु को शुद्ध बनाने के साथ-साथ हरे-भरे पेड़ आंखों को सुकून, वातावरण को ठंडक और हमें फल, औषधि आदि देते हैं। किसी भी पेड़ को लगाने से पहले यह विचार कर लेना चाहिए कि इसके लिए उपयुक्त स्थान कौन-सा है।
>घर का बग़ीचा- घर में बड़े, छायादार और कार्बन डायऑक्साइड को अवशोषित करने वाले पेड़ लगाने से तेज़ी से प्रदूषित हो रहे पर्यावरण को काफ़ी राहत मिल सकती है, लेकिन इसके पहले अपने घर की स्थिति को जांचना जरूरी है। पीपल, बरगद जैसे बहुत विशाल और गहराई तक जड़ें फैलाने वाले पेड़ आपके घर की नींव कमजोर कर सकते हैं। दूसरी ओर यूकेलिप्टस जैसे पेड़ जमीन से अधिक पानी अवशोषित करते हैं, इसलिए ऐसे पेड़ घर में नहीं लगाने चाहिए। आमतौर पर घर के बग़ीचे में एरिका पाम, ड्रेसिना, वॉटर बुश, गोल्डन वॉटर बुश, लीची, अमरूद, नींबू, संतरा, मौसम्बी, चीकू जैसे पेड़ लगाने की सलाह दी जाती है। घर के बाहर उचित बाउंड्री हो, तो नीम और कलमी आम की क़िस्मों का रोपण किया जा सकता है। इनकी बदौलत गर्मी के दिनों में घर का अंदरूनी तापमान भी सामान्य बना रहता है और घर प्राकृतिक रूप से ठंडा बना रहता है।
>घर या खेतों के आसपास- घर के आसपास, खेतों की मेड़ या नाले के किनारे ऐसे पेड़ लगाने चाहिए, जो मिट्टी बांधने में मददगार हों। इसके अलावा बड़े घेराव वाले पेड़ छाया देने में सहायक होते हैं, इसलिए ऐसे स्थानों पर गुलमोहर, सपतरणी, शीशम, केशिया, नीम आदि लगा सकते हैं। इसके अलावा बबूल भी अच्छा विकल्प हो सकता है। इसकी जड़ें मिट्टी को मजबूती से बांधे रखती हैं।
>कम पानी में भी पनपे हरियाली- कुछ इलाक़ों को पानी की भारी कमी का सामना करना पड़ रहा है। ऐसे स्थानों पर डेजर्ट प्लांट्स लगाए जा सकते हैं। इसके अलावा यूकेलिप्टस का पेड़ भी एक बेहतर विकल्प साबित हो सकता है। वातावरण के हिसाब से ख़ुद को ढाल लेने की अनूठी क्षमता होती है इस पेड़ में। जहां भरपूर पानी है, वहां यह पर्याप्त पानी संचित कर फलता-फूलता रहता है। दूसरी ओर कम पानी वाले इलाक़े में इसे लगा दिया जाए, तब भी यह जमीन से अपनी आवश्यकतानुसार पानी अवशोषित करने में सक्षम होता है।
hin_Deva hin_Deva hin_Deva hin_Deva hin_Deva hin_Deva hin_Deva